Diari Oficial de la Generalitat Valenciana


Sumari del DOGV 5482, del 02-04-2007 (2007/4096)

ORDE de 12 de març de 2007, de la Conselleria de Cultura, Educació i Esport, per la qual es convoquen els Premis 2007, de la Comunitat Valenciana, a projectes, experiències i materials coeducatius que es desenrotllen en qualsevol dels centres docents sostinguts amb fons públics.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5482

Data del DOGV
:   02-04-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/4096


Data del document
:   12-03-2007

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * política educativa
    * distinció honorífica
    * suport econòmic
    * programa d'ensenyament
    * premi cultural

La Constitució espanyola establix en l'article 9.2 que correspon als poders públics promoure les condicions perquè la llibertat i la igualtat de l'individu i dels grups en què s'integra siguen reals i efectives, remoure els obstacles que impedisquen o dificulten la seua plenitud i facilitar la participació de tots els ciutadans en la vida política, econòmica, cultural i social. Així mateix, l'article 14 determina que els espanyols són iguals davant de la llei, sense que puga prevaldre cap discriminació per raó de naixement, raça, sexe, religió, opinió o qualsevol altra condició o circumstància personal o social.
L'Estatut d'Autonomia de la Comunitat Valenciana, Llei Orgànica 1/2006, de 10 d'abril, en clara consonància amb el que establix la Constitució, determina en l'article 13.3, que l'actuació de la Generalitat se centrarà primordialment, entre d'altres, en l'àmbit de la igualtat de drets d'hòmens i dones en tots els àmbits, (...) protecció social contra la violència, especialment la violència de gènere. Així mateix, l'article 13.4 establix que la Generalitat, en el marc de les seues competències i per mitjà de la seua organització jurídica, promourà les condicions necessàries perquè els drets socials dels valencians i les valencianes, dels grups i col·lectius en què s'integren siguen objecte d'una aplicació real i objectiva. D'altra banda, la present orde es fonamenta en el títol IV, article 49.26, de l'Estatut d'Autonomia de la Comunitat Valenciana, que atribuïx a la Generalitat competència exclusiva sobre protecció de la dona.
La Llei Orgànica 2/2006, de 3 de maig, d'Educació, establix en el títol preliminar els principis i finalitats de l'educació, els quals constituïxen els elements centrals al voltant dels quals ha d'organitzar-se el conjunt del sistema educatiu. Així, els apartats a i b de l'article 1 senyalen el binomi qualitat i equitat com a principis que garantixen la igualtat d'oportunitats, la inclusió educativa i la no discriminació; l'apartat c del mateix article es referix a la transmissió i posada en pràctica de valors que afavorixen la igualtat i que ajuden a superar qualsevol tipus de discriminació; i l'article 1.l incorpora com a principi el desenrotllament de la igualtat de drets i oportunitats i el foment de la igualtat efectiva entre hòmens i dones. Entre les finalitats de l'educació destaca la igualitat efectiva entre hòmens i dones, el reconeixement de la diversitat afectivosexual, així com la valoració crítica de les desigualtats que permeta superar els comportaments sexistes. D'esta manera, s'assumix íntegrament el contingut del que expressa la Llei Orgànica 1/2004, de 28 de desembre, de mesures de protecció integral contra la violència de gènere.
Coherentment amb tot l'anterior, la disposició addicional 25, referida específicament al foment de la igualtat efectiva entre hòmens i dones, establix que els centres que desenrotllen el principi de coeducació en totes les etapes educatives, seran objecte d'atenció preferent i prioritària en l'aplicació de les previsions recollides en l'esmentada llei educativa.
D'esta manera, queden assentats els principis i finalitats per a avançar cap a un sistema coeducatiu en què correspon al consell escolar de centre proposar mesures i iniciatives que afavorisquen la convivència en el centre, la igualtat entre hòmens i dones i la resolució pacífica de conflictes en tots els àmbits de la vida personal, familiar i social, d'acord amb la disposició final primera de Modificació de la Llei Orgànica 8/1985, de 3 de juliol, reguladora del Dret a l'Educació, en la nova redacció de l'article 9.m).
A més a més, per tal d'assolir els objectius que pretén la Llei 9/2003, de 2 d'abril, per a la igualtat entre dones i hòmens, s'ha de desenrotllar un model d'ensenyament basat en la formació en igualtat entre sexes, el rebuig de tota forma de discriminació i la garantia d'una orientació acadèmica i professional no esbiaixada pel gènere, i hi afegix que des del sistema coeducatiu d'ensenyament es potenciarà la igualtat real de dones i hòmens en totes les seues dimensions curricular, escolar i d'altres.
D'acord amb eixos supòsits de base, la Llei 9/2003, de 2 d'abril, assenyala com a precepte en l'article 8 que l'administració autonòmica competent en matèria educativa establirà i fomentarà els mecanismes de formació, control i seguiment, adaptats als diferents nivells d'ensenyament (infantil, primari, secundari i universitari) per a implantar i garantir la igualtat de sexes en el sistema educatiu valencià per mitjà de l'aprovació i el seguiment de l'execució de plans anuals de coeducació en cada nivell educatiu.
En este sentit, el III Pla per a la Igualtat d'Oportunitats entre Hòmens i Dones, aprovat per Acord del Govern de la Generalitat de 10 de juliol de 2001, adoptà com a criteri fonamental que el sistema educatiu exercirà un paper de primera magnitud per a corregir les desigualtats per raó de sexe, generades per la diferent assignació de rols i valors a dones i hòmens, i inclou entre les seues accions potenciar l'elaboració de materials curriculars coeducatius i incorporar la coeducació com a criteri de valoració en la concessió d'ajudes, introduir en els continguts de l'ensenyament la perspectiva de gènere en detriment de l'androcentrisme de les matèries, promoure projectes de centre coeducatius, fomentar la reflexió en el professorat en relació amb les "bones pràctiques" coeducatives.
En el mateix sentit, els decrets que establixen els currículums de la Comunitat Valenciana disposen que la igualtat entre les dones i els hòmens ha de figurar en les diferents àrees, matèries, àmbits i mòduls de l'educació preescolar i de tots els ensenyaments escolars.
El Consell Escolar Valencià, òrgan que contribuïx al desenrotllament i el manteniment d'una societat més justa, lliure i igualitària en què no es discrimine ni físicament ni psicològicament els seus integrants per raons de sexe, inclou entre les seues competències per iniciativa pròpia d'impulsar accions que remoguen els obstacles per a una igualtat real i efectiva entre dones i hòmens. Per això, el Consell Escolar Valencià aborda la coeducació en un sentit ampli que implica el sistema educatiu reglat i l'àmbit no formal d'aprenentatge de l'alumnat.
El Consell Escolar Valencià ha establit per a totes les etapes i nivells educatius un conjunt d'actuacions de sensibilització de la comunitat escolar en matèria coeducativa, tant per potenciar l'elaboració de projectes coeducatius, materials didàctics coeducatius i la seua difusió, o la correcció dels actuals, com per a generar estratègies adreçades a eradicar el sexisme entés com una discriminació que atempta contra la integritat de la persona en els seus plans psicològic, físic i sexual, per l'única raó de pertànyer a l'un o a l'altre sexe biològic, o fomentar la reflexió en el professorat en relació amb les "bones pràctiques" coeducatives.
Per tot això, i conforme disposa l'article 35 de la Llei 5/1983, de 30 de desembre, del Govern Valencià,
ORDENE
Primer. Objecte
1.1 Es convoca concurs públic per a la concessió dels premis 2007, de la Comunitat Valenciana als projectes, experiències i materials coeducatius posats en pràctica per a la promoció i desenrotllament de la coeducació en totes les etapes educatives i desenrotllats en qualsevol dels centres docents sostinguts amb fons públics durant almenys un dels tres darrers cursos escolars, inclòs el 2006/2007.
1.2. S'aproven les bases per les quals es regix esta convocatòria, incloses en l'annex I d'esta orde, i els models sobre la instància de sol·licitud (annexos II i III).
Segon. Finançament
L'import global màxim destinat a concedir els premis convocats és de 21.000 Euros, i es farà efectiu amb càrrec al pressupost de l'any 2007, de la Generalitat, dins de la línia de subvenció T6018000, del programa 422.70, dels Pressupostos de la Generalitat per a l'exercici de 2007.
Tercer. Concessió dels Premis
La resolució i notificació dels premis es realitzarà abans del 31 d'octubre de 2007. Els Premis podran declarar-se deserts.
DISPOSICIONS FINALS
Primera
Es delega en el president del Consell Escolar Valencià la facultat de resoldre la convocatòria i concedir els Premis, i s'autoritza a este òrgan participatiu perquè adopte les mesures necessàries per al compliment i el desenrotllament d'esta orde i per a resoldre totes les incidències que es plantegen en la seua interpretació i execució.
Segona
La present orde produirà efectes l'endemà de la seua publicació al Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició o bé caldrà plantejar directament un recurs contenciós administratiu en els terminis i davant dels òrgans que s'indiquen a continuació:
a) El recurs potestatiu de reposició haurà d'interposar-se davant del conseller de Cultura, Educació i Esport en el termini d'un mes des de l'endemà de la seua publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos des de l'endemà de la seua publicació.
València, 12 de març de 2007
El conseller de Cultura, Educació i Esport
ALEJANDRO FONT DE MORA TURÓN
ANNEX I
Bases
Primera. Objectius
Els objectius d'esta convocatòria són els següents:
- Incentivar el professorat en exercici que realitza projectes, experiències i materials coeducatius.
- Promoure la consolidació d'equips docents que desenrotllen "bones pràctiques" coeducatives.
- Fomentar l'elaboració de materials coeducatius que afavorisquen els processos d'ensenyament i aprenentatge.
- Estimular la col·laboració dels òrgans col·legiats del centre en el desenrotllament de projectes i experiències coeducatives.
- Estimular la participació de les associacions de pares i mares d'alumnes, i associacions d'alumnes en totes les accions coeducatives.
- Impulsar actuacions encaminades a disminuir l'efecte dels factors socioculturals que es concreten en aprenentatges deterministes en forma de models de masculinitat i feminitat estereotipats i sexistes.
Segona. Beneficiaris
1. El personal docent que estiga en actiu o que exercisca funcions de suport escolar en centres docents sostinguts amb fons públics de la Comunitat Valenciana i que impartisquen Educació Infantil, Educació Primària, Educació Secundària Obligatòria, Batxillerat i Cicles Formatius de Formació Professional o programes de Formació Permanent d'Adults (d'ara en avant, FPA), a títol individual o com a coordinador d'un equip multidisciplinari.
2. El professorat que opte per concórrer a esta convocatòria podrà fer-ho individualment o en equip i haurà de complir els requisits específics que s'assenyalen per a cada modalitat de premi i que hagen desenrotllat les actuacions previstes en els centres docents sostinguts amb fondos públics durant almenys un dels tres últims cursos escolars, inclòs el 2006/2007.
3. Per a prendre part en esta convocatòria serà necessari:
a) Complir amb els requisits exigits en l'article 13.2, 13.3 i 14 de la Llei 38/2003, de 17 de novembre, General de Subvencions (BOE del 18 de novembre)
b) La justificació, per part de la persona o persones que opten per concórrer a esta convocatòria, de no estar incursos en les prohibicions per a obtindre la condició de beneficiari mitjançant una declaració responsable, segons es preveu en l'apartat 7 de l'article 13 de la Llei 38/2003, General de Subvencions.
c) No podran accedir a la condició de beneficiaris les agrupacions previstes en el segon paràgraf de l'apartat 3 de l'article 11 de la Llei General de Subvencions quan concórrega alguna de les prohibicions anteriors en qualsevol dels seus membres.
Tercera. Modalitats
1. En la present convocatòria s'establixen les següents modalitats i premis:
Modalitat A: Infantil i Primària.
Modalitat B: Educació Secundària Obligatòria o Postobligatòria.
Modalitat A: Infantil i Primària.
a) Projectes, experiències i materials coeducatius sobre el desenrotllament dels currículums de la Comunitat Valenciana i posats en pràctica pel professorat dels centres docents sostinguts amb fondos públics que impartisquen ensenyaments en alguna de les àrees, matèries, nivells i cicles de l'Educació Infantil o Primària per a la promoció i desenrotllament de la coeducació.
b) Premis:
b.1. S'establixen els següents premis per a esta modalitat:
. Primer premi de 6.000 Euros .
. Segon premi de 3.000 Euros.
. Tercer premi de 1.500 Euros.
b.2 Es podran concedir mencions honorífiques, sense dotació econòmica, si la qualitat dels treballs presentats i no premiats ho permet, a juí del jurat.
b.3 El jurat, en proposta raonada, podrà declarar desert algun dels premis o categories, tot redistribuint els esmentats premis en els de la categoria inferior per una quantitat igual a la del premi declarat desert.
c) El contingut dels treballs haurà de ser inèdit i original, i podrà presentar-se en qualsevol dels dos idiomes oficials de la Comunitat Valenciana.
d) Els treballs que s'hi presenten han d'incloure, com a mínim: objectius, continguts, activitats, temps d'aplicació i avaluació.
e) Tots els treballs que opten a esta modalitat indicaran expressament i concretaran, segons corresponga, el tipus de centre, el curs, el nivell i l'etapa.
Modalitat B: Educació Secundària Obligatòria o Postobligatòria.
a) Projectes, experiències i materials coeducatius sobre el desenrotllament dels currículums de la Comunitat Valenciana i posats en pràctica pel professorat dels centres docents sostinguts amb fondos públics que impartisquen ensenyaments en alguna de les àrees, matèries, nivells i cicles de l'educació secundària obligatòria o postobligatòria per a la promoció i desenrotllament de la coeducació.
b) Premis:
b.1. S'establixen els següents premis per a esta modalitat:
. Primer premi de 6.000 Euros.
. Segon premi de 3.000 Euros.
. Tercer premi de 1.500 Euros.
b.2. Es podran concedir mencions honorífiques, sense dotació econòmica, si la qualitat dels treballs presentats i no premiats ho permet, a juí del jurat.
b.3. El jurat, en proposta raonada, podrà declarar desert algun dels premis o categories, tot redistribuint els esmentats premis en els de la categoria inferior per una quantitat igual a la del premi declarat desert.
c) El contingut dels treballs haurà de ser inèdit i original, i podrà presentar-se en qualsevol dels dos idiomes oficials de la Comunitat Valenciana.
d) Els treballs que s'hi presenten han d'incloure, com a mínim: objectius, continguts, activitats, temps d'aplicació i avaluació.
e) Tots els treballs que opten a esta modalitat indicaran expressament i concretaran, segons corresponga, el tipus de centre, el curs, el nivell i l'etapa.
2.Tots els treballs que s'hi presenten hauran de ser informats pel consell escolar de centre.
3. Els treballs elaborats per un equip o grup de professors hauran d'incloure una relació nominal de tots els participants i el nom de la professora o el professor que coordina.
4. Un mateix peticionari només podrà optar per una de les modalitats contemplades en esta convocatòria.
Quarta. Documentació
1. Una instància de sol·licitud per cada treball i modalitat a la qual es presente formulada segons el model que es publica com a annex II quan la sol·licitud es realitza a títol individual, i segons el model de l'annex III si la sol·licitud la realitza un grup o un equip de treball.
2. Fotocòpia compulsada del document nacional d'identitat (DNI o NIF).
3. Original i dues còpies del projecte desenrotllat o experiència desenrotllada o material curricular desenrotllat, en format llibre, adjuntant-se també en suport informàtic (format Word o altre suport informàtic).
4. Original i dues còpies de la memòria descriptiva del treball amb un màxim de deu folis, on es reflectisquen les dades següents: persona o equip de persones que han realitzat el treball, justificació, objectius, bibliografia i descripció, segons pertoque, del projecte, experiència i material coeducatius. S'adjuntarà esta memòria també en suport informàtic (format Word o altre suport informàtic).
5. Certificats de les actes del claustre i del consell escolar en què figuren els acords adoptats en relació amb l'aprovació o informe, si fa al cas, del projecte, experiència o material coeducatius.
6. Certificat, nomenament o nòmina de l'any 2007 que acredite que la persona o les persones participants complixen els requisits establits en la base segona de la convocatòria.
7. Cada treball que s'hi presente s'acompanyarà d'una declaració responsable a què es referix la base segona i cessió de drets de propietat intel·lectual (segons model de l'annex V).
La documentació presentada pels sol·licitants podrà ser retirada dins dels tres mesos següents a comptar des del dia següent al de la publicació de l'adjudicació dels premis en el Diari Oficial de la Comunitat Valenciana, dirigint-se al president del Consell Escolar Valencià. A partir de l'esmentada data, aquella documentació que no haguera estat retirada serà destruïda.
Quinta . Tramitació de sol·licituds
1. Les sol·licituds es presentaran en el Registre General de la Conselleria de Cultura, Educació i Esport (Avinguda Campanar, 32, València 46795) o a través de qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En el cas que la sol·licitud s'envie per correu certificat, la dita sol·licitud junt amb la documentació es presentarà en sobre obert en l'oficina de correus, amb l'objecte que en la capçalera del primer full del document que es vullga enviar es faça constar, amb claredat, el nom de l'oficina, la data i el lloc de la seua admissió.
Les direccions territorials de Cultura, Educació i Esport remetran les sol·licituds de participació en els premis objecte d'esta convocatòria en el termini màxim de 10 dies comptats des del següent al de finalització del termini de presentació de sol·licituds.
2. El termini de presentació de sol·licituds i la documentació de la base quarta serà de dos mesos a partir del dia següent de la publicació d'esta orde en el Diari Oficial de la Comunitat Valenciana.
3. Si la sol·licitud no incloguera totes les dades exigides o faltara documentació, s'instarà l'interessat perquè en el termini de 10 dies hàbils esmene estos defectes, amb l'advertència que en cas contrari es tindrà per desistit de la seua petició, prèvia resolució dictada en els termes que preveu l'article 42, tal com s'establix en l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4. La presentació de sol·licitud implica l'acceptació de les bases de la present convocatòria.
Sexta. Procés per a la concessió dels premis
1. L'òrgan competent per a l'ordenació i instrucció del procediment, serà la Secretaria Tècnica Administrativa del Consell Escolar Valencià.
2. Per a la valoració de les sol·licituds, es constituirà un jurat de selecció integrat per:
- President: president del Consell Escolar Valencià, que podrà delegar en el vicepresident.
- Vocals:
- La presidenta de la Comissió de Coeducació del Consell Escolar Valencià.
- Dos membres del Consell Escolar Valencià.
- Dues persones designades per la Direcció General d'Ensenyament.
- Una persona de reconegut prestigi en l'àmbit de la coeducació designada pel president del Consell Escolar Valencià.
- Una persona designada per la Direcció General de la Dona.
- La tècnica en educació del Consell Escolar Valencià.
- Secretària: actuarà com a secretaria del jurat la secretària tècnica del Consell Escolar Valencià.
A les reunions del jurat podrà assistir una persona en representació de cada un dels sindicats que formen part de la Mesa Sectorial d'Educació, els quals tindran veu, però no vot.
3. La Secretaria Tècnica Administrativa del Consell Escolar Valencià, com a òrgan instructor, facilitarà els treballs presentats perquè siguen examinats i avaluats pel jurat de selecció.
4. El jurat tindrà facultats per a resoldre tots els dubtes que apareguen en la interpretació de les bases i podrà demanar als participants els aclariments oportuns. El jurat podrà nomenar subcomissions amb especialistes en els temes objecte d'estos premis per a la valoració dels treballs.
Sèptima. Criteris de valoració
1. Els premis es concediran en règim de concurrència competitiva.
2. Per a les modalitats a i b, els criteris de valoració, prenent com a límit 50 punts, seran els següents:
a) Originalitat i innovació del treball considerat en la seua globalitat, 10 punts com a màxim.
b) Qualitat i rigor del treball pel seu disseny pedagògic, interés didàctic, originalitat, concreció dels objectius plantejats i coherència interna, 10 punts com a màxim.
c) Treballs en què hagen col·laborat conjuntament el claustre, l'associació o associacions de mares i pares, i les associacions de l'alumnat del centre, i el professorat, fins a un màxim de 10 punts.
d) Projectes, experiències o materials coeducatius desenrotllats amb la implicació del professorat tutor, fins una màxim de 5 punts.
e) Treballs que incorporen l'ús didàctic de les tecnologies de la informació i la comunicació, fins a un màxim de 5 punts.
f) Treballs que fomenten la cooperació amb organismes extraescolars per a disminuir l'efecte dels factors socioculturals que determinen l'aprenentatge de models de masculinitat i feminitat estereotipada i sexista, fins a un màxim de 5 punts.
g) Caràcter innovador en l'avaluació de la posada en pràctica del projecte, experiència o material coeducatius, fins a un màxim de 5 punts.
Octava. Resolució de la convocatòria
1. Les decisions del jurat de selecció seran inapel·lables.
2. El jurat, a la vista de la documentació presentada i de la consideració dels criteris de valoració, una vegada finalitzat el procés de selecció, elevarà a través de la Secretaria Tècnica Administrativa del Consell Escolar Valencià la proposta per a la concessió dels premis al president del Consell Escolar Valencià, qui resoldrà la convocatòria per delegació del conseller.
3. De conformitat amb l'article 18.1 de la Llei 38/2003, General de Subvencions, en relació amb l'article 18.3 c) de la mateixa Llei, es publicaran en el Diari Oficial de la Comunitat Valenciana tots els premis concedits, individualment considerats, amb expressió de la convocatòria, el programa i crèdit pressupostari a què s'imputen, beneficiari o beneficiaris, quantitat concedida i treball premiat.
4. D'acord amb l'article 42.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la nova redacció de la Llei 4/1999, de 13 de gener, el termini màxim per a resoldre la concessió dels premis és de sis mesos des de la data d'efectes d'esta convocatòria. L'efecte que produirà el silenci administratiu, si transcorre el termini sense que s'haja dictat i notificat la resolució corresponent, serà destinatari de la sol·licitud.
Novena. Pagament dels premis
1. El pagament de l'import corresponent als premis es realitzarà, a partir de la resolució, per transferència bancària a nom de l'autora o autor si el projecte presentat és individual, o a nom de les diferents autores o autors si és d'un grup i així s'indica expressament en la sol·licitud. En este cas, la quantia del premi es distribuirà entre els autors o autores en el percentatge indicat en la seua presentació, havent de facilitar les dades bancàries de tots els autors o autores.
2. Els premis estaran subjectes a la retenció fiscal, d'acord amb el que establixen els articles 29 i 43 del Reial Decret 27/2003, de 10 de gener, i l'article 29 del Reglament de l'Impost sobre la Renda de les Persones Físiques, aprovat pel Reial Decret 1775/2004, de 30 de juliol (BOE 04-08-2004).
3. Qualsevol alteració de les condicions que s'han tingut en compte per a la concessió dels Premis, podrà modificar-ne la resolució.
4. Així mateix, la percepció dels Premis per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions (BOE del dia 18).
5. Seran també d'aplicació els articles 36, 37, 40.1, 52 i següents de la Llei 38/2003, de 17 de novembre, General de Subvencions, que regula la invalidesa de la concessió, les causes i les obligacions de reintegrament dels premis concedits, així com les infraccions corresponents.
Desena
En tot el que no ha previst esta orde, els beneficiaris se sotmetran al que establix el Decret Legislatiu de 26 de juny de 1991, Text Refós de la Llei d'Hisenda Pública de la Generalitat Valenciana, la Llei de Pressupostos de la Generalitat per a l'exercici corresponent, i allò que s'ha regulat en la disposició final primera de la Llei 38/2003, General de Subvencions, i en el Reial Decret 887/2006, de 21 de juliol, per la qual s'aprova el Reglament de la Llei 38/2003, General de Subvencions.
Onzena. Certificació
L'Orde de 9 de juny de 1994, de la Conselleria d'Educació i Ciència, per la qual es regula la convocatòria, reconeixement, certificació i registre de les activitats de formació permanent del professorat (DOGV del 17.08.94), en el seu apartat quinze, considera les activitats d'innovació educativa com una modalitat de formació. En conseqüència, a cada un dels autors o autores dels materials premiats se'ls certificarà 100 hores.
Dotzena. Propietat intel·lectual
Les autores o autors dels treballs premiats es comprometen a cedir gratuïtament al Consell Escolar Valencià i per escrit els drets de reproducció, distribució, comunicació pública i traducció en l'àmbit territorial de l'Estat espanyol, pel període d'un any des de la data de concessió del premi, en règim d'exclusivitat.
El document de cessió s'ajustarà al model que figura com a annex V. L'incompliment d'esta obligació donarà lloc a deixar sense efecte la resolució de concessió del premi i, si fa al cas, al reintegrament del mateix, amb exigència de l'interés de demora.
La Conselleria de Cultura, Educació i Esport es reserva el dret a la reproducció total o parcial dels treballs premiats, així com a guardar-ne un exemplar per al seu depòsit en el Consell Escolar Valencià.
Amb la finalitat única de divulgar i publicar els treballs en llibres, catàlegs, cartells, guies o un altre tipus de suport que edite o produïsca el Consell Escolar Valencià, i a través del seu portal electrònic, http//www.consejoescolarvalenciano.org, el Consell Escolar Valencià podrà publicar els treballs íntegrament, resumits o en part, en qualsevol idioma, fent-hi constar l'autoria.
La formalització de la cessió del dret de distribució, comunicació pública i traducció no implica compromís de publicació per part de la Conselleria de Cultura, Educació i Esport.